ועדת הכספים, כנסת 17, פרוטוקול מספר 901, 2008-10-28 10:30

אבישי ברוורמן: אנחנו דנים בתקנות ניירות ערך (ניירות ערך מיוחדים), התשס"ח-2008.

יעל אלמוג: בוקר טוב.

יעל אלמוג: אנחנו נמצאים כאן בשלב שני מבחינת רשות ניירות ערך בתהליך שאנחנו מקדמים מול הבנק האירופי להשקעות.

יעל אלמוג: החוק המסמיך לתקנות האלה אושר על ידי הוועדה הזאת במאי השנה ואולי חשוב, בגלל הזמן, שאנחנו מגיעים עם הסדר שבמהות שלו הוא הסדר שנועד לאפשר לבנק האירופאי להשקעות להנפיק ולגייס חוב בישראל בהסדר מיוחד שהוא הסדר מקל בעידן כזה.

יעל אלמוג: חשוב לי מאוד להדגיש בפניכם את ההקשר.

יעל אלמוג: הבנק הזה הוא בנק חזק מאוד ויציב מאוד.

יעל אלמוג: היקף המאזן שלו בשנת 2007 היא 164 מיליארד יורו.

יעל אלמוג: סך ההלוואות שהוא נותן כל שנה הוא 50 מיליארד יורו.

יעל אלמוג: הוא פועל אמנם למטרות שהייתי מגדירה אותן מדיניות או לאומיות.

שי חרמש: מקור הכסף הוא תקציבים ממשלתיים?

יעל אלמוג: לא.

אבישי ברוורמן: זה מקביל.

אבישי ברוורמן: כמו שהיה בזמנו הבנק העולמי.

אבישי ברוורמן: הוא השקיע הרבה במזרח אירופה.

יעקב ליצמן: איזה דירוג יש לו?

יעל אלמוג: טריפל A.

אבישי ברוורמן: הסקירה הזאת היא ברורה.

אבישי ברוורמן: הבנק העולמי במשבר הזה לא נפגע יותר מדיי.

אבישי ברוורמן: הגוף הזה באירופה שהוא מקביל, הוא משקיע הרבה מאוד במזרח אירופה.

אבישי ברוורמן: החשיפה של כל הגופים במזרח אירופה היא בעייתית.

אבישי ברוורמן: כמובן שהבנק הוא יותר סולידי.

אבישי ברוורמן: אני מבקש לדעת מה קרה לו עכשיו.

יעל אלמוג: חברי ממשרד האוצר יוכל להשלים, אבל עד כמה שאנחנו יודעים הבנק הזה הוא בנק שפועל בעקרונות פעולה סולידיים ביותר, בצורה מאוד מאוד שמרנית.

יעל אלמוג: אנחנו יודעים את זה גם מניסיון שלנו בפעילות שלו בישראל.

יעל אלמוג: הוא התקשר בכמה פרוייקטים בסך של כ-400 מיליון יורו כאן בישראל, בשלושה פרוייקטים, והתקיים משא ומתן מול ממשלת ישראל ומול היזמים.

שי חרמש: הממשלות ערבות?

יעל אלמוג: כן.

יעל אלמוג: בגדול, כן.

יעל אלמוג: בפירוש כן.

יעל אלמוג: הממשלות בפירוש ערבות.

יעל אלמוג: אין שום סיכון לקיומו כי הממשלות ערבות באופן טוטאלי לפעילות שלו ואין שום בעיית יציבות, נזילות, סיכוני אשראי וכולי.

יעל אלמוג: זאת אומרת, זה גוף יציב ביותר.

אבישי ברוורמן: ברור שכל הממשלות מאחוריו אבל הממשלות גם מאחורי הבנקים שנופלים.

אבישי ברוורמן: לאור הקריסה במזרח אירופה, מה קרה באקספוז'ר שלו כי הוא פועל במזרח אירופה?

מיור אדמון: אני לא רוצה להיכנס לנתונים שאני לא מכיר עד הסוף בדיוק, מה קרה, כמה הם השקיעו וכולי, אבל בעיקרון חלוקת העבודה בין ה-EBRD ל-EIB היא בבנק שיושב בלונדון ומדינת ישראל היא בעלת מניות.

מיור אדמון: ה-EIB הוא בנק של האיחוד האירופי שחברות בו כל מדינות האיחוד האירופי וזה מקור הכספים העיקרי שלו.

מיור אדמון: הפעילות העיקרית או ספיגת ההפסדים העיקרית במשבר האחרון כלפי מזרח אירופה הייתה של ה-EBRD ולא של ה-EIB.

מיור אדמון: שניהם בנקים שנהנים מטריפל A, זאת אומרת שהם A A A בדירוג שלהם.

אבישי ברוורמן: השאלה שלי הייתה רק לגבי החשיפה למזרח אירופה.

מיור אדמון: החשיפה העיקרית, בגלל חלוקת התפקידים ההיסטורית ביניהם, הייתה של ה-EBRD.

אבישי ברוורמן: איפה הם משקיעים, בתוך מערב אירופה בעיקר?

מיור אדמון: בעיקר באירופה והרבה מאוד בתורכיה.

מיור אדמון: מדינות הים התיכון מקבלות במסגרת מדיניות השכנות הטובה, מה שהיה תהליך ברצלונה.

מיור אדמון: הם עומדים בקשרים עם כל הבנקים האזוריים העולמיים, עם הבנק האפריקאי לפיתוח.

אבישי ברוורמן: השאלה שלי היא אחת ויחידה כי אני לא מתפקד כאן כנגיד בנק ישראל לגבי אישור לבנק הפועלים.

אבישי ברוורמן: רציתי שתודיע לרקורד כנציג האוצר שהיורופיאן אינווסטמנט בנק, כרגע אין לו שום בעיות מרכזיות.

מיור אדמון: אין לו שום בעיות מרכזיות.

יעל אלמוג: לגבי הפעילות בישראל ואיך רשות ניירות ערך נכנסת לעניין.

יעל אלמוג: כמו שציינתי, נחתם הסכם מסגרת בין הבנק לבין ממשלת ישראל שבמסגרתו הבנק בעצם נכנס לפעילות של מימון פרוייקטים של תשתית, איכות הסביבה, עסקים קטנים בישראל.

אבישי ברוורמן: באיזה היקפים?

יעל אלמוג: 400 מיליון יורו עד היום.

אבישי ברוורמן: זה כולל גם את עוטף עזה?

יעל אלמוג: לא.

יעל אלמוג: לצערי זה לא כולל.

מירב תורג'מן: מבחינת הדיווח.

יעל אלמוג: מבחינת הדיווח, חשוב לי לציין - כי משרד המשפטים ביקשו ממני לציין את זה בצורה מיוחדת – שלפי ההסדר האירופאי, הדין האירופאי, הדירקטיבות האירופאיות וגם הדין האנגלי שמסדיר גם את הפעילות של הבנק, הבנק למעשה פטור מדיווח בכלל אבל יש אופציה לפי דירקטיבת התשקיף שחלה בכל אירופה, לגופים פטורים לקחת על עצמם בצורה וולנטרית אם אופט אין, כלומר, לבחור אופציה של החלה עצמית של חובות דיווח שקיימות, הגם שהוא פטור.

יעל אלמוג: הבנק פועל לפי המתכונת הזאת ומגיש תשקיפים בכל אירופה, בלוכסמבורג, ואנחנו בעצם מאמצים בדיוק את ההסדר או את ההגנה שניתנת להסדרי אירופה כאן, שזה אומר תשקיף לפי המתכונת הזאת ודיווחים שוטפים.

ראובן ריבלין: מה קורה אם הם נותנים תשקיף לא נכון?

ראובן ריבלין: מה קורה אם נותנים תשקיף לא נכון לרשות ניירות ערך?

יעל אלמוג: ברור שיש פרט מטעה בתשקיף.

ראובן ריבלין: הוא יגיש כשיהיה כדאי לו להגיש.

יעל אלמוג: לא.

ראובן ריבלין: או מגיש או לא מגיש.

יעל אלמוג: לא, הוא תמיד מגיש.

יעל אלמוג: הוא לוקח על עצמו באופן קבוע את החובה העצמית להגיש תשקיפים ומסמכי רישום בכל מקרה ובכל הנפקה.

ראובן ריבלין: אז זאת חובה ולא חובה עצמית.

יעל אלמוג: זאת חובה שהוא נטל על עצמו לפי דירקטיבת התשקיף.

מירב תורג'מן: זה דיווח וולנטרי.

ראובן ריבלין: דיווח וולנטרי, הפה שהתיר הוא הפה שיתיר.

ראובן ריבלין: מה זה דיווח וולנטרי?

ראובן ריבלין: ברגע שהוא יחליט לא לתת, אנחנו יכולים להוציא?

יעל אלמוג: לא, ההסדר הוא כזה שברגע שאתה לקחת - לפי הדירקטיבה האירופית - על עצמך, אפילו אם באופן וולנטרי, חלות עליך כל החובות וכל האחריות שחלה לפי תשקיף.

ראובן ריבלין: אין בעיה.

יעל אלמוג: חשוב לנו להדגיש שהדוחות השוטפים, גם הדיווח השוטף, יהיו לפי אותו הסדר אירופאי שהוא הסדר שבעצם מחייב את הבנק להגיש דוח שנתי בלבד, מבוקר, עם דוחות כספיים, ודוח חצי שנתי לא מבוקר.

יעל אלמוג: אלה הדוחות שיהיו בפני המשקיע הישראלי, זה המידע שיהיה בפני המשקיע הישראלי, כאשר בדיוק מה שיש באירופה יהיה כאן בישראל.

אבישי ברוורמן: תודה.

אבישי ברוורמן: אנחנו מבקשים לשמוע את הערות היועצת המשפטית.

מירב תורג'מן: היא האירה את הנושא הזה של הדיווח והוא ברור.

אבישי ברוורמן: אנחנו יכולים להצביע.

אבישי ברוורמן: מי בעד אישור תקנות ניירות ערך (ניירות ערך מיוחדים), התשס"ח-2008?

אבישי ברוורמן: אושר פה אחד